Frustrasies en ANC politieke integriteitDr. Pieter Mulder Kwaad en gefrustreerd kyk ek 8 Januarie vanjaar op TV na die ANC-leiers se toesprake in Mangaung/ Bloemfontein. Dit is die ANC se 111de verjaarsdagviering. Tot ten minste 2024 gaan hierdie ANC-besluite ons almal raak – of ek daarvan hou of nie. Die meeste mense is tans kwaad en gefrustreerd oor wat in die land aangaan. Die poskantoor naaste aan my, het begin van die jaar toegemaak. Ons het natuurlik geen kennis gekry nie. Dit beteken daar kom baie belangrike rekeninge, kennisgewings en ander pos na my posbus waarvan ek nou nie weet nie. “Skakel oor na die internet,” is die raad. Ek ontvang lankal die meeste van my pos deur die internet. Maar in Desember was hier ŉ kabeldiefstal in ons woonbuurt. Die misdadigers kon nie onderskei tussen koperkabel en optiese kabel nie. Talle inwoners se landlyne het toe oor Kersfees nie gewerk nie. Ek het vir bykans vier weke geen internet gehad nie. Wat ŉ frustrasie. Dan praat ek nie van permanente beurtkrag en die reuseslaggate in ons paaie nie. Ek luister hoe Ramaphosa die land se probleme opnoem en ontleed. Hy is soos ŉ dokter wat die pasiënt korrek diagnoseer. Ek is beïndruk dat hy al die probleme, van krag tot dienslewering, reg identifiseer. Nou vir die oplossings. Wat ŉ teleurstelling. Hy skryf dieselfde ANC-medisyne voor wat vir 30 jaar nie gewerk het nie. Dit is malligheid om dieselfde dinge oor en oor te doen en ander resultate te verwag. Integriteit by ŉ politieke leier en ŉ politieke party is belangrik. Die toets: Is dit wat hulle sê, ook dit wat hulle doen? Kom ons toets Ramaphosa en die ANC as politieke party. Wat sê die ANC: Na Ramaphosa se toespraak by die ANC se 55ste Nasionale Konferensie het die 4 000 afgevaardigdes vir die 80 lede van die ANC se nasionale uitvoerende komitee (NUK) gestem. Dit is die ANC se hoogste besluitnemingsliggaam tussen kongresse. Wie kry die tweede meeste stemme? Mduduzi Manana. Hy het een jaar tronkstraf gekry omdat hy twee vroue aangerand het. Sy tweede meeste stemme maak ŉ bespotting van hierdie ANC-doelwit om geslagsgeweld ernstig te beveg. Andile Lungisa kry die elfde meeste stemme. Hy het twee jaar tronkstraf gekry vir aanranding met die doel om ernstig te beseer. Oudminister Bathabile Dlamini is ook verkies. Sy het vier jaar tronkstraf gekry omdat sy, onder andere, meineed gepleeg het. Nomvula Mokonyane is op die ANC se topsewe verkies. Die Zondo-kommissie het aanbeveel dat sy krimineel ondersoek word omdat sy maandeliks R50 000 van Bosasa ontvang het. Vir haar 40ste verjaarsdag het sy Angelo Agrizzi en Bosasa gevra om haar te voorsien van drank en vleis vir 174 gaste – wat hulle gedoen het. Minderheidsgroepe vorm 20% van die Suid-Afrikaanse bevolking. Die ANC is baie vinnig om enige organisasie wat nie hierdie rasse samestelling weerspieël nie, uit te wys en aan te kla. Van die NUK-lede wat verkies is, is 97% etnies swart. Geen bruin, Indiër of wit mans is verkies nie – slegs twee bruin vroue en een wit. Dit verklaar waarom bekende ANC-leiers soos Ebrahim Patel, Pravin Gordhan, Ebrahim Rasool of Derek Hanekom nie op die NUK verkies is nie. Die boodskap is duidelik. Minderhede is nie regtig belangrik nie. As die ANC-faksies teen mekaar veg, moet minderhede opsy staan. Mark Barnes het vrywillig aangebied om die Poskantoor uit sy probleme te help. Toe sukses binne bereik was, het die regering hom in die steek gelaat en hy het bedank. Nou is ons poskantoor gesluit. Presies dieselfde het met Danie du Toit by Denel gebeur. André de Ruyter is nou in dieselfde posisie by Eskom. Net ŉ flou dankie van die regering nadat hy reeds bedank het. Phakamile Hlubi-Majola van Numsa sê die nuwe Eskom-hoof “… móét swart wees. Dit is ononderhandelbaar.” Hulle sal nie “toelaat” dat “nóg” ŉ onbevoegde wit mens die nutsmaatskappy lei nie! “Foeter maar voort,” was my reaksie op die vakbond se blatante rassisme. Ons sal dan self kyk na ons energie, ons veiligheid en ŉ universiteit. Ons vat niks van ander – soos die ANC maak nie. Ons vat net eie verantwoordelikheid.